<classify> KILIO cha wabunge na wananchi kuitaka serikali kuja na mkakati wa kurejesha biashara ya kimataifa eneo la Kariakoo jijini Dar es Salaam, kimesikiwa baada ya serikali kujadili changamoto kubwa ya kodi na jinsi ya kuikabili.Akizungumza jana jijini humo, Waziri wa Ujenzi, Uchukuzi na Mawasiliano, Isack Kamwelwe alisema katika kutekeleza maagizo ya Rais John Magufuli aliyoyatoa hivi karibuni wakati akizungumza na wafanyabiashara Ikulu, aliagiza changamoto walizotaja zifanyiwe kazi ikiwemo kodi kero na muda wa kufanya kazi bandarini uwe saa 24.Kamwelwe alisema katika kutekeleza maagizo hayo, hivi sasa bandari inafanya kazi saa 24 na ufanisi umeongezeka na kwamba hatua nyingine waliyochukua ni taasisi zote za serikali zinazofanya kazi na bandari wamekutana na kujadili jinsi ya kuongeza ufanisi ikiwa ni pamoja na kurudisha hadhi ya Kariakoo. Alisema katika kikao chao cha jana wamekubaliana kuunda kamati ya wajumbe kutoka taasisi za serikali zinazofanya kazi na bandari ili iwe kufuatilia ufanisi na mlolongo mzima wa kazi pia utaangalia changamoto na jinsi ya kuzitatua na kujua nani anakwamisha utendaji kazi wa ufanisi. Katika kikao chetu cha leo jana, hapa bandari tumekutana na wakurugenzi wote wapo wa Mamlaka ya Bandari TPA, Mamlaka ya Mapato Tanzania TRA, Shirika la Wakala wa Meli Tanzania TASAC, Shirika la Reli la Tanzania TRC tumezungumza jinsi ya kuongeza ufanisi wa kazi, lakini pia tumejadili suala la kurudisha uhai wa Kariakoo na tumeona changamoto kwa wafanyabiashara ni kodi, tumezungumza na tutaangalia jinsi ya kukabiliana nalo, alisema Kamwelwe. Akizungumzia hilo, alisema ni kweli awali eneo hilo lilikuwa na uhai na lilivuta wafanyabiashara kutoka nchi mbali mbali za jirani na kwa miaka ya hivi karibuni uhai huo umekufa kutokana na changamoto ya kodi, hivyo wamejadili na watakuja na majibu.Kurudisha uhai wa Kariakoo ni muhimu na sasa ukizingatia tuna ndege mpya saba tuko vizuri tukirudisha uhai wa soko hilo tutatengeneza pia wateja wa nchi hizo wanaotumia ndege zetu zinazofanya kazi nje ya nchi, aliongeza. Miezi mitano iliyopita bungeni mjini Dodoma katika Bunge la Bajeti, wabunge walitoa hoja za kuitaka serikali ije na mkakati wa kurejesha biashara ya kimataifa katika eneo la Kariakoo jijini Dar es Salaam. Walisema biashara Kariakoo inakufa kwa sababu ya utitiri wa kodi na kudai wafanyabiashara wamekimbilia Uganda.  <topic>: kitaifa 